Va passar una part de la seva vida a Samos, on el tirà Polícrates el va protegir i Anacreont li va escriure força cançons elogiant-lo. A la mort del tirà (522 aC), va anar a Atenes convidat pel tirà Hiparc que va enviar una galera amb cinquanta remers a buscar-lo. Allà es va trobar amb Simònides i altres poetes que Hiparc havia reunit al seu entorn. Es va relacionar amb l'aristocràcia atenenca i amb la família dels Pisistràtides. Va destacar la bellesa de Críties, fill de Dròpides. Després de la caiguda d'Hiparc, les notícies desapareixen (514 aC), però la tradició diu que va morir amb 85 anys (potser al 478 aC) a algun lloc d'Àtica. Els atenencs li van erigir una estàtua a l'Acròpoli. Simònides va escriure dos epitafis sobre ell recollits a l"Antologia palatina", i un dels dos sembla indicar que va ser enterrat a Teos, on hauria tornat després del 514 aC, però una tradició diu que en va fugir altre cop un temps després d'esclatar la Revolta Jònica, aproximadament el 495 aC. La tradició diu que va morir ofegat per una pansa que es menjava.